# 

# ΑΝΑΡΤΗΤΕΟ ΣΤΟ ΔΙΑΔΙΚΤΥΟ

# ΕΛΛΗΝΙΚΗ ΔΗΜΟΚΡΑΤΙΑ

**ΝΟΜΟΣ ΗΛΕΙΑΣ**

**ΔΗΜΟΣ ΗΛΙΔΑΣ**

**ΟΙΚΟΝΟΜΙΚΗ ΕΠΙΤΡΟΠΗ**

**Αριθμός Απόφασης 316/2011**

ΑΠΟΣΠΑΣΜΑ

Από το Πρακτικό 21/11-11-2011 της συνεδρίασης της Οικονομικής Επιτροπής του Δήμου Ήλιδας.

**ΘΕΜΑ: Κατάρτιση όρων διακήρυξης διαγωνισμού μίσθωσης ακινήτου για τη στέγαση Κ.Ε.Π. Αμαλιάδας του Δήμου Ήλιδας.**

Στην Αμαλιάδα, σήμερα 11-11-2011, ημέρα Παρασκευή και ώρα 20:00μ.μ. στο Δημοτικό Κατάστημα του Δήμου Ήλιδας, συνήλθε σε τακτική συνεδρίαση η Οικονομική Επιτροπή, ύστερα από τη με αριθμό 38803/21/07-11-2011 έγγραφη πρόσκληση του Προέδρου, που εκδόθηκε και επιδόθηκε νόμιμα στα μέλη της, σύμφωνα με το άρθρο 75 του Ν.3852/10.

Στη συνεδρίαση αυτή ήταν:

**ΠΑΡΟΝΤΕΣ ΑΠΟΝΤΕΣ**

1. Ζαχαρόπουλος Βασίλειος – Πρόεδρος 1. Παπαδάτος Πέτρος – Μέλος
2. Χριστόπουλος Ιωάννης - Αντιπρόεδρος
3. Δούλος Παντελής - Μέλος
4. Νικολόπουλος Χρήστος – Μέλος
5. Ντάνασης Χαράλαμπος – Μέλος
6. Προκόπης Πέτρος – Μέλος
7. Μπιλίρης Νικόλαος – Μέλος
8. Παναγιωτάρας Παναγιώτης - Μέλος

Αφού διαπιστώθηκε ότι υπάρχει νόμιμη απαρτία, δεδομένου ότι σε σύνολο εννέα (9) μελών βρέθηκαν παρόντα οχτώ (8) μέλη και απόντα ένα (1) μέλος, ο Πρόεδρος κ. Βασίλειος Ζαχαρόπουλος κήρυξε την έναρξη της συνεδρίασης. Τα πρακτικά τηρήθηκαν από το δημοτικό υπάλληλο κ. Ρούτση Χρήστο.

**. . . . . . . .**

Στη συνέχεια της συνεδρίασης ο Πρόεδρος εισηγούμενος το 3ο θέμα της ημερήσιας διάταξης ανέφερε τα εξής:

Θέτω υπόψη σας την με αριθμό 467/2011 απόφαση του Δημοτικού Συμβουλίου, σύμφωνα με την οποία είχε εγκριθεί η μίσθωση κτιρίου για τη στέγαση τού ΚΕΠ Αμαλιάδας του Δήμου Ήλιδας με δημοπρασία, σύμφωνα με τους όρους που θα συντάξουμε σήμερα. Επίσης είχε οριστεί Επιτροπή εκτίμησης της καταλληλότητας των προσφερομένων κτιρίων αποτελούμενη από τους παρακάτω: 1. Ζαχαρόπουλος Βασίλειος, δημοτικός σύμβουλος, 2. Παναγιωτάρας Παναγιώτης, δημοτικός σύμβουλος & 3. Παπαδημητρίου Νίκος, δημοτικός υπάλληλος και Αναπληρωτές: 1. Μπούρας Αβραάμ, δημοτικός σύμβουλος, 2. Χριστόπουλος Ιωάννης, δημοτικός σύμβουλος και 3. Μπούτσικας Διονύσιος, δημοτικός υπάλληλος.

Στη συνέχεια θέτω υπόψη σας την εισήγηση της Δ/νσης Οικονομικών Υπηρεσιών του Δήμου με τους όρους εκμίσθωσης του κτιρίου. Η σύνταξη των όρων του μειοδοτικού διαγωνισμού για την μίσθωση του ακινήτου θα γίνει σύμφωνα με τις διατάξεις του Π.Δ. 270/81 (ΦΕΚ – 77Α’). Ως εκ τούτων σαν Οικονομική Επιτροπή και σύμφωνα με τις διατάξεις του άρθρου 72 παρ. 1 περιπτ. ε΄ του Ν.3852/2010 πρέπει να συντάξουμε τους όρους διακήρυξης μειοδοτικού διαγωνισμού για την μίσθωση ενός κτιρίου.

Η οικονομική επιτροπή αφού έλαβε υπόψη της, την με αριθμό 467/2011 απόφαση του Δημοτικού Συμβουλίου, την εισήγηση της Δ/νσης Οικονομικών Υπηρεσιών του Δήμου, τις διατάξεις του άρθρου 72 του ν. 3852/10 και την εισήγηση του Προέδρου,

Αποφασίζει ομόφωνα

-Καταρτίζει τους όρους διακήρυξης διαγωνισμού μίσθωσης ακινήτου για τη στέγαση Κ.Ε.Π. Αμαλιάδας του Δήμου Ήλιδας ως εξής:

ΑΡΘΡΟ 1

Περιγραφή

Εκτίθεται σε μειοδοτική φανερή και προφορική δημοπρασία η εξεύρεση κτιρίου για τη στέγαση του ΚΕΠ Δήμου Ήλιδας - Δημοτικής Κοινότητας Αμαλιάδας, με τους κατωτέρω επιμέρους όρους:

ΑΡΘΡΟ 2

Τόπος και χρόνος διενέργειας του διαγωνισμού

Η δημοπρασία θα είναι φανερή, προφορική και μειοδοτική, με κριτήριο αξιολόγησης τη χαμηλότερη προσφορά. Θα διεξαχθεί στο Δημοτικό Κατάστημα του Δήμου μας, σε δύο φάσεις:

Στην πρώτη φάση (εκδήλωση ενδιαφέροντος), θα πραγματοποιηθεί την 19η Δεκεμβρίου 2011, ημέρα Δευτέρα και ώρες από 12.00μ.μ. έως 13.00μ.μ. και θα κατατεθούν οι προσφορές των ακινήτων (εκτός των οικονομικών). Σε περίπτωση που αποβεί άγονος θα πραγματοποιηθεί χωρίς νεότερη ειδοποίηση επαναληπτική δημοπρασία την 23-12-2011 ημέρα Παρασκευή και ώρες από 12.00μ.μ. έως 13.00μ.μ..

Στη δεύτερη φάση, θα γίνει γνωστή άμεσα στους ιδιοκτήτες των οποίων τα ακίνητα θα κριθούν κατάλληλα απ τη Επιτροπή Ελέγχου καταλληλότητας και θα προσκληθούν οι ιδιοκτήτες των οποίων τα ακίνητα θα πληρούν τις προϋποθέσεις από την Επιτροπή Ελέγχου Καταλληλότητας, να δώσουν προσφορά.

ΑΡΘΡΟ 3

Στοιχεία του προς μίσθωση ακινήτου

1. Το προς μίσθωση ακίνητο πρέπει να έχει συνολική κτιριακή επιφάνεια τουλάχιστον 50 τ. μ. ενιαίου χώρου, να βρίσκεται στην πόλη της Αμαλιάδας, κατά προτίμηση πλησίον του Δημαρχείου Αμαλιάδας, διότι λόγω συνάφειας των αντικειμένων ορισμένων υπηρεσιών του Δήμου και του ΚΕΠ, να εξυπηρετούνται καλύτερα οι δημότες.

2. Θα διαθέτει ράμπα για την προσέλευση και αποχώρηση αναπήρων.

3. Να διαθέτει τουαλέτα.

4. Να βρίσκεται σε ισόγειο χώρο ή σε 1ο όροφο με την προϋπόθεση, ότι θα διαθέτει ανελκυστήρα.

5. Να διαθέτει κλιματιστικό.

ΑΡΘΡΟ 4

Προϋποθέσεις συμμετοχής στο διαγωνισμό

Για να γίνει δεκτός κάποιος στο διαγωνισμό του οποίου το ακίνητο κρίθηκε κατάλληλο απ την αρμόδια επιτροπή πρέπει να καταθέσει στην επιτροπή διενέργειας της δημοπρασίας:

1. Ως εγγύηση συμμετοχής στη δημοπρασία, γραμμάτιο σύστασης παρακαταθήκης του Ταμείου Παρακαταθηκών και Δανείων Εγγυητική Επιστολή αναγνωρισμένης Τράπεζας ποσοστού 10% επί του ορίου πρώτης προσφοράς των συνολικών μισθωμάτων ενός έτους.

2. Αντίγραφο της οικοδομικής άδειας του ακινήτου, θεωρημένη απ την αρμόδια πολεοδομική υπηρεσία και σε περίπτωση μη ύπαρξης αυτού βεβαίωση αρμόδιας αρχής πολεοδομίας για την νομιμότητα κατασκευής του κτιρίου και υπεύθυνη δήλωση πολιτικού μηχανικού για τη στατική επάρκεια αυτού για τα ωφέλιμα φορτία που μπορεί να αναλάβει. Επίσης θα πρέπει:

α)Να τηρεί τον Κανονισμό πυροπροστασίας(με πιστοποιητικό πυρασφάλειας της αρμόδιας Πυροσβεστικής Υπηρεσίας)

β)Να καταθέσει Υπεύθυνη δήλωση εάν το κτίριο έχει υποστεί βλάβες σεισμού ή πυρκαγιάς και σε καταφατική περίπτωση να προσκομιστεί η εγκεκριμένη απ το αρμόδιο Γραφείο Αποκατάστασης Σεισμοπλήκτων ή Πολεοδομικής Υπηρεσία η σχετική άδεια επισκευής θεωρημένη μετά την εκτέλεση των εργασιών.

3. Οι διαγωνιζόμενοι των οποίων τα ακίνητα θα κριθούν κατάλληλα με το πρακτικό καταλληλότητας της αρμόδιας Επιτροπής, οφείλουν να αποδεχθούν εγγράφως τους όρους του πρακτικού στο οποίο υποδεικνύονται οι εργασίες που τυχόν απαιτούνται και το οποίο θα συνταχθεί απ την επιτροπή καταλληλότητας ακινήτου. Αν κάποιος μειοδοτεί για λογαριασμού άλλου, οφείλει να το δηλώσει στην επιτροπή της δημοπρασίας πριν από την έναρξη του διαγωνισμού, στην οποία πρέπει να παρουσιάσει το -για το σκοπό αυτό -νόμιμο πληρεξούσιο.

ΑΡΘΡΟ 5

Σύναψη σύμβασης- Διάρκεια

Μετά την κατακύρωση του αποτελέσματος του διαγωνισμού, ο μειοδότης θα κληθεί για την υπογραφή της σχετικής σύμβασης.

Σε περίπτωση μη προσέλευσης του αναδειχθέντος μειοδότη μέσα σε ορισμένη προθεσμία για την υπογραφή της σύμβασης μίσθωσης ο μειοδότης θα κηρύσσεται έκπτωτος και θα καταπίπτει υπέρ του Δημοσίου η εγγύηση συμμετοχής του. Ο εκμισθωτής έχει υποχρέωση κατά τη διάρκεια της μίσθωσης να προβαίνει στις αναγκαίες επισκευές φθορών και βλαβών που οφείλονται στην συνηθισμένη χρήση του μισθίου.

Η διάρκεια της σύμβασης θα είναι τέσσερα (4) χρόνια.

Ο Δήμος δύναται να προβεί σε λύση της μίσθωσης πριν τη συμβατική λήξη της μίσθωσης χωρίς υποχρέωση αποζημίωσης του εκμισθωτή εφόσον:

Α. Μεταστεγαστεί σε ακίνητο ιδιοκτησίας του.

Β. Παραχωρηθεί στη στεγασμένη υπηρεσία η δωρεάν χρήση άλλου ακινήτου για διάστημα τουλάχιστον όσο το υπόλοιπο της μίσθωσης.

Γ. Καταργηθεί η στεγασμένη υπηρεσία ή υπαχθεί σε άλλη.

Δ. Μεταβληθεί η οργανική σύνθεση της υπηρεσίας έτσι που δεν θα καλύπτονται οι στεγαστικές της ανάγκες.

Ε. Μεταβληθεί η έδρα της στεγασμένης υπηρεσίας.

ΣΤ. Δεν τηρούνται οι όροι της μισθωτήριας σύμβασης.

ΑΡΘΡΟ 6

Το ανώτερο μηνιαίο μίσθωμα ορίζεται στο ποσό των 400,00 €.

ΑΡΘΡΟ 7

Το μίσθωμα που θα καθοριστεί θα προκαταβάλλεται στον εκμισθωτή κάθε μήνα και μέχρι την 10η ημέρα αυτού, με την έκδοση χρηματικού εντάλματος πληρωμής που θα συνοδεύεται από τα νόμιμα δικαιολογητικά.

ΑΡΘΡΟ 8

Η σύμβαση αυτή θεωρείται ότι καταρτίστηκε οριστικά μετά την έγκριση του αποτελέσματος από τα κατά νόμο αρμόδια όργανα.

ΑΡΘΡΟ9

Περίληψη της διακήρυξης θα δημοσιευθεί στο πίνακα ανακοινώσεων του Δημοτικού Μεγάρου και σε μια ημερήσια τοπική εφημερίδα ενώ ολόκληρη η διακήρυξη θα αναρτηθεί στο διαδίκτυο κατά τις διατάξεις του Νόμου 3861/2010.

# Η απόφαση αυτή πήρε αύξοντα αριθμό 316/2011

**. . . . . . . .**

Μετά την εξάντληση των θεμάτων λύθηκε η σημερινή συνεδρίαση.

Κατόπιν συντάχθηκε το πρακτικό αυτό και υπογράφηκε όπως παρακάτω:

**Ο ΠΡΟΕΔΡΟΣ ΤΑ ΜΕΛΗ**

ΑΚΡΙΒΕΣ ΑΝΤΙΓΡΑΦΟ

Αμαλιάδα 18-11-2011

**Ο ΠΡΟΕΔΡΟΣ**

**Βασίλειος Ζαχαρόπουλος**